**PROPOSTA DE MODIFICACIÓ DEL REGLAMENT DE SELECCIÓ DEL PDI DE LA UV**

S’afegeix un segon paràgraf en l’apartat 2 de l’article 3, amb la finalitat de permetre introduir perfil docent i/o investigador en els places de professorat funcionari, quan el departament ho motive per necessitats docents i/o investigadores. El perfil no mai és un requisit d’accés sinó un element a considerar en la valoració dels mèrits docents i/o investigadors. Quant al perfil docent de les places, es precisa que es referirà, en el seu cas, a una matèria de formació bàsica o obligatòria que es curse per a l’obtenció de titols oficials de grau.

Es modifica l’article 15.3 per a precisar que el perfil docent també en el cas de selecció de professorat contractat s’haurà de referir a una matèria de formació bàsica o obligatòria de grau i que per a la selecció de professorat associat el perfil docent podrà referir-se també a matèries optatives.

**TÍTOL PRIMER**

**Selecció del personal funcionari**

**CAPÍTOL I**

**Convocatòries dels concursos d’accés**

**Art. 3** Convocatòries

1. La convocatòria dels concursos d’accés és acordada pel rector o la rectora, a proposta del Consell de Govern. La convocatòria de places vinculades amb les institucions sanitàries concertades requereix, a més, l’informe de la Comissió de seguiment del concert entre la Universitat i les institucions públiques sanitàries.

2. En atenció a les necessitats docents, es poden incloure perfils lingüístics a les places convocades. La seua inclusió en la convocatòria requereix l’aprovació del Consell de Govern, previ informe de la Comissió de Professorat, oït el consell del departament, que motivarà la proposta. El perfil lingüístic valencià es podrà acreditar aportant el certificat de coneixement de nivell C1, en els termes previstos en la disposició addicional 3ª d’aquest reglament.

Igualment, en atenció a les necessitats docents i/o investigadores, es pot incloure un perfil docent i/o investigador a les places convocades. S’anomena perfil docent a les activitats docents referides a una matèria de formació bàsica o obligatòria que es curse per l’obtenció de títols oficials de grau que haurà de desenvolupar la persona que siga adjudicatària de la plaça; l’existència de perfil en cap cas suposarà, per a qui obtinga la plaça, un dret de vinculació exclusiva a l’esmentada activitat docent, ni limitarà la competència de la Universitat per assignar-li distintes obligacions docents o investigadores.

La inclusió en la convocatòria de perfil docent i/o investigador requereix el mateix procediment descrit en el paràgraf primer per a la introducció del perfil lingüístic.

3. A petició del departament, quan existiren diverses places del mateix cos docent i àrea de coneixement, el rector o la rectora podrà acordar la convocatòria conjunta de les places. En el supòsit que es convocaren de manera conjunta més de cinc places, s’haurà de reservar una quota per a la cobertura amb persones discapacitades, sempre que les dites persones superen els processos selectius i acrediten la discapacitat, així com la compatibilitat amb el desenvolupament de les tasques. Si aquesta quota no fora coberta, acreixerà la resta de places ofertes amb caràcter general.

4.- La convocatòria indicarà el mitjà de publicació dels actes administratius que es deriven del procés selectiu.

**Art. 15** Contingut

1. Les convocatòries hauran d’indicar necessàriament el tipus de plaça convocada, el tipus de contracte, el departament, l’àrea de coneixement, els requisits generals i, si escau, específics que hauran de reunir les persones candidates i el termini de presentació de sol·licituds. Així mateix, inclourà el model normalitzat d’instància i currículum que hauran d’emplenar les persones interessades.

2. Juntament amb la convocatòria es faran públics els barems i les persones membres de la comissió de selecció.

3. La Universitat, per iniciativa motivada del departament, podrà expressar perfils a la convocatòria del concurs d’una plaça. S’anomena perfil a les activitats docents referides a una matèria de formació bàsica o obligatòria que es curse per l’obtenció de títols oficials de grau que haurà de desenvolupar la persona que siga adjudicatària de la plaça; l’existència de perfil en cap cas suposarà, per a qui obtinga la plaça, un dret de vinculació exclusiva a l’esmentada activitat docent, ni limitarà la competència de la Universitat per assignar-li distintes obligacions docents o investigadores. Per a la selecció de professorat associat el perfil docent podrà referir-se també a matèries optatives o que es cursen en títols oficials de postgrau . Així mateix, les convocatòries de places de professorat contractat doctor podran expressar perfils relatius a l’activitat investigadora.

No obstant el que estableix el paràgraf anterior, no es podrà incloure perfils docents i/o investigadors a les convocatòries de places de professorat ajudant i ajudant doctor.

4. També es podran incloure a les convocatòries altres indicacions, com la localitat on es desenvoluparà amb caràcter preferent l’activitat o l’horari. En el cas de places o contractes amb dedicació a temps parcial, els departaments proposaran sempre que siga possible la indicació genèrica de l’horari (matí o vesprada) de les tasques docents.

**PROPOSTA PRESENTADA A LA MESA NEGOCIADORA DE DATA 18 D’ABRIL DE 2018**